**Ferierejser og Covid-19**

Vi vil med denne skrivelse informere dig om de retningslinjer, som gælder i klinikken for private rejser til udlandet.

Påtænker du at holde ferie i udlandet, skal du gøre dig bekendt med Udenrigsministeriets rejsevejledninger samt myndighedernes anbefalinger.

Som ansvarlig virksomhed vil vi bakke op om myndighedernes vejledninger og anbefalinger. Disse kan ændre sig, og du skal derfor løbende holde dig opdateret om, hvad der gælder på tidspunktet for din afrejse.

Udenrigsministeriets [rejsevejledning kan findes her](https://um.dk/da/rejse-og-ophold/rejse-til-udlandet/rejsevejledninger/): <https://um.dk/da/rejse-og-ophold/rejse-til-udlandet/coronavirus/>

Statens Serum Institut udarbejder løbende oplysninger om, hvilke lande der aktuelt overholder kriterierne vedrørende COVID-19-smitte og dermed som udgangspunkt kategoriseres som ”åbne” eller ”gule” og hvilke lande der klassificeres som ”karantænelande”. Se SSI vejledning her: <https://www.ssi.dk/aktuelt/sygdomsudbrud/coronavirus/rejse-og-covid-19-kort-over-lande>

**Hvis du rejser til et ”orange” land**

Hvis du planlægger at rejse på ferie til et ”orange” (eller ”rødt”) land, også kaldet et karantæneland, vil vi kraftigt henstille til, at du ikke gennemfører rejsen af hensyn til smitterisikoen for dig og dine kolleger.

Hvis du alligevel vælger at gennemføre en ferierejse i strid med Udenrigsministeriets rejsevejledning, må du forvente, at klinikken ikke vil kunne modtage dig på arbejde i 14 dage efter din hjemkomst. De op til 14 dages selvisolation vil i så fald være uden løn, medmindre vi vurderer, at du kan arbejde hjemmefra, eller vi aftaler, at du kan afvikle yderligere ferie, afspadsering mv. Din adfærd vil eventuelt også kunne få ansættelsesretlige konsekvenser i form af opsigelse eller evt. bortvisning, hvis dit fravær udgør en belastning for driften i klinikken.

Hvis du bliver smittet med Coronavirus under en ferierejse i strid med Udenrigsministeriets rejsevejledning, må du forvente, at det vil blive anset for selvforskyldt sygefravær. Du vil i så fald ikke have ret til sygeløn under sygefraværet, ligesom din adfærd eventuelt vil kunne få ansættelsesretlige konsekvenser i form af opsigelse eller evt. bortvisning, hvis dit fravær udgør en belastning for driften i klinikken.

Af hensyn til smitterisikoen for dig og dine kolleger beder vi dig straks oplyse, hvis du planlægger at gennemføre eller evt. allerede har gennemført en ferierejse til et ”orange” (eller ”rødt”) land. Så vil vi træffe vores forholdsregler.

**Hvis landet skifter farve under din ferie**

Udenrigsministeriet har oplyst, at danskere kan blive i det pågældende land, indtil ferien er slut, selvom rejsevejledningen ændres fra ”gul” til ”orange” under ferien.

Opfordringen til at blive hjemme i 14 dage efter hjemkomst vil ikke være gældende, men man opfordres til at lade sig teste ved hjemkomst, hvilket blandt andet kan ske i Københavns Lufthavn og ved andre grænseovergange. Danskere, der opholder sig i en region, hvor smitteniveauet stiger markant, opfordres tilsvarende til at lade sig teste ved hjemkomst – også selvom selve landet ikke har skiftet farve.

Hvis du kommer hjem fra et land, der har skiftet farve under din ferie, skal du hurtigst muligt tage kontakt til klinikken, således at vi sammen kan aftale, hvordan vi håndterer situationen, herunder om du evt. skal i selvisolation, indtil resultatet af en eller flere tests foreligger.

[Klinikkens navn]